Imtella' Settembru 17, 2020 - Aġġornata 17 Ta' Settembru, 2020 8:28pm Il-prevenzjoni tal-kriminalità b'aktar Pulizija fit-toroq li jkunu qrib taċ-ċittadin ser ikun wieħed mill-pilastri ewlenin ta' strateġija li l-Korp tal-Pulizija fassal għall-operat tiegħu fis-snin li ġejjin. Il-Kummissarju tal-Pulizija, Angelo Gafà, qal li l-istrateġija li se tiġi pubblikata fil-jiem li ġejjin tirrifletti fost l-oħrajn deċiżjoni dwar il-preżenza tal-Pulizija fil-lokalitajiet u l-użu tal-għases. Semma kif għall-ewwel darba l-korp għandu uffiċċju għall-prevenzjoni tal-kriminalità li jħaddem il-kunċett tal-Pulizija tal-Komunità. Li l-Korp tal-Pulizija għandu għassa tista' tgħid f'kull belt u raħal hu fatt. Sa erbgħin sena ilu, meta mhux f'kull dar kien hemm telefown, l-għases kienu jkunu miftuħa l-ħin kollu, fosthom għaliex telefonati b'messaġġi mill-isptar jinfurmaw qraba bi twelid jew mewt kienu jsiru lill-għassa u mbagħad il-Pulizija jmorru jinfurmaw lil min hu konċernat. Mill-għases kienu jitqassmu prodotti essenzjali għall-familji fil-bżonn, fuq loud speaker imwaħħal mal-faċċata kienu jxandru l-aħbarijiet u l-avviżi tal-gvern permezz tar-Rediffusion, u n-nies kienu jmorru l-għassa għal affarijiet li mbagħad bdew jirrikorru għalihom għand il-kunsilli lokali. Stħarriġ li għamel Television Malta sab li ħafna għases sekondarji – li huma għases li m'għandhomx assenjat Spettur – ilhom snin ma jkunu miftuħa fuq bażi ta' 24 siegħa kuljum. Jinfetħu kultant, u meta fil-lokalità jkun hemm xi avveniment, bħall-festa. Mistoqsi dwar dan, il-Kummissarju tal-Pulizija, Angelo Gafà, irrisponda li l-korp illum għandu pożizzjoni ċara dwar dawn l-għases. "Jien ngħid x'inhi l-ħtieġa li tinfetaħ dik l-għassa? Għax dak il-Pulizija ġol-għassa kif qed jipprevjeni r-reati? Allura dak li qegħdin nagħmlu, illum dan qegħdin niddokumentawh, qegħdin nippubblikawh, hi policy tagħna li l-Pulizija jkunu aktar fit-triq milli wara bank ta' għassa." Il-preżenza ta' aktar Pulizija fit-triq, qrib in-nies, qed issir permezz tal-Pulizija tal-Komunità. Bħalma ġara fl-aħħar sena fil-Mellieħa, issa se jkun hemm ħames timijiet oħra li bejniethom se jkopru ħdax-il lokalità. Il-Kummissarju ħabbar li l-Pulizija tal-Komunità qed jaħdmu taħt il-kappa ta' uffiċċju ġdid li twaqqaf fi ħdan il-korp, għall-prevenzjoni tal-kriminalità, immexxi minn Spettur. Il-Kummissarju spjega li l-korp qed jipprovdi servizzi oħra alternattivi għall-għases sekondarji, fosthom bl-istallazzjoni ta' sistema ta' komunikazzjoni diretta mad-depot fuq barra. "Jekk xi ħadd fettillu jmur f'għassa li hi magħluqa, qed nintroduċu wkoll intercom systems. U dik l-intercom system jekk tmur u ċċempel dik il-qanpiena tqabbdek mal-control room tal-Pulizija u min jeħodlok it-telefonata se jagħmel risk assessment u jara jekk hemmx bżonn li l-Pulizija jiġu onsite jew jirreferik għall-eqreb għassa jekk mhux daqshekk urgenti." Spjega wkoll li l-pubbliku m'għadx għandu għalfejn imur l-għassa biex jagħmel kwalunkwe rapport. Rapporti ta' reati fejn mhemmx ħtieġa li l-Pulizija jmur fuq il-post u mhemmx vjolenza qed jittieħdu online. Assigura li l-korp hu impenjat jagħti r-riżorsi meħtieġa u jsaħħaħ l-għases distrettwali li jkunu miftuħa 24 siegħa kuljum u fejn isir ħafna xogħol, anke investigattiv. "Jekk għadhom kemm laħqu numru ta' kuntistabbli ġodda, dawn kollha marru jaħdmu fid-distretti. Mela aħna nsaħħuhom qegħdin id-distretti. Illum ix-xiftijiet kollha fid-distretti huma mmennjati min-numru ta' surġenti rikjesti." Il-Kummissarju Angelo Gafà qal li dawn l-isforzi kollha jorbtu ma' wieħed mill-prinċipji ewlenin ta' Strateġija ta' Trasformazzjoni għall-Korp tal-Pulizija li se tiġi pubblikata dan ix-xahar fejn se tingħata ħafna importanza li s-servizzi tal-Pulizija jirriflettu aktar dak li jrid iċ-ċittadin.